b'\n_START_ARTICLE_\nKorupcija\n_START_PARAGRAPH_\nKorupcija (lot. corruptio\xc2\xa0\xe2\x80\x93 \xe2\x80\x9egadinimas\xe2\x80\x9c, \xe2\x80\x9epapirkimas\xe2\x80\x9c)\xc2\xa0\xe2\x80\x93 piktnaud\xc5\xbeiavimas patik\xc4\x97ta galia siekiant asmenin\xc4\x97s naudos. Korupcija gali reik\xc5\xa1tis \xc4\xafvairiose srityse: versle, sporte, religin\xc4\x97se organizacijose, \xc5\xbeiniasklaidoje._NEWLINE_Da\xc5\xbeniausiai pasitaikan\xc4\x8dios korupcijos formos yra ky\xc5\xa1ininkavimas, piktnaud\xc5\xbeiavimas tarnyba, prekyba \xc4\xaftaka, protekcionizmas, nepotizmas, mokes\xc4\x8di\xc5\xb3 vengimas, suk\xc4\x8diavimas, karteliniai susitarimai.\n_START_SECTION_\nI\xc5\xa1takos\n_START_PARAGRAPH_\nSeniausi duomenys apie korupcij\xc4\x85 yra Indijos karaliaus ministro Kautilos prie\xc5\xa1 du t\xc5\xabkstan\xc4\x8dius met\xc5\xb3 para\xc5\xa1ytas galb\xc5\xabt pirmas darbas apie korupcij\xc4\x85\xc2\xa0\xe2\x80\x93 Arhashastra, kuriame jis aptar\xc4\x97 \xc5\xa1\xc4\xaf fenomen\xc4\x85, bei archeologini\xc5\xb3 kasin\xc4\x97jim\xc5\xb3 metu atrastas XIII a. pr. m. e. Asirijos imperijos institucijos, \xc5\xa1iuolaikin\xc4\x97s \xe2\x80\x9evidaus reikal\xc5\xb3 ministerijos\xe2\x80\x9c atitikmens, archyvas su \xc4\xafra\xc5\xa1ais apie ky\xc5\xa1ius \xc4\x97musius r\xc5\xabm\xc5\xb3 tarnautojus. Jau senov\xc4\x97s At\xc4\x97nuose buvo suprantama, jog su korupcija reikia kovoti, tod\xc4\x97l buvo rengiami visuomen\xc4\x97s patikrinimai, siekiant u\xc5\xbekirsti keli\xc4\x85 ky\xc5\xa1ininkavimui. _NEWLINE_Pirmieji bandymai baud\xc5\xbeiamosios teis\xc4\x97s priemon\xc4\x97mis kovoti su korupcija Europoje sietini su 1810 m. Napoleono baud\xc5\xbeiamuoju kodeksu, \xc4\xaftvirtinusiu gana grie\xc5\xbetas bausmes. JAV ir Did\xc5\xbeiojoje Britanijoje dar XIX am\xc5\xbeiuje pasirod\xc4\x97 ky\xc5\xa1ius ir interes\xc5\xb3 konfliktus draud\xc5\xbeiantys \xc4\xafstatymai.\n_START_SECTION_\nKorupcijos matavimai\n_START_PARAGRAPH_\nSunkumai i\xc5\xa1kyla ie\xc5\xa1kant metodo korupcijos rei\xc5\xa1kiniui i\xc5\xa1matuoti. Kadangi korupcija yra nelegali \xc4\xafvairi\xc5\xb3 \xc5\xa1ali\xc5\xb3 ekonomikose, yra labai sunku rasti metod\xc4\x85, kuris pad\xc4\x97t\xc5\xb3 atskleisti jos lyg\xc4\xaf. Daugelis tyrin\xc4\x97toj\xc5\xb3 teigia, kad ne\xc4\xafmanoma i\xc5\xa1matuoti korupcijos lygio d\xc4\x97l korupcijos rei\xc5\xa1kinio latenti\xc5\xa1kumo ir kult\xc5\xabrinio reliatyvizmo bei d\xc4\x97l to, jog n\xc4\x97ra universalaus korupcijos apibr\xc4\x97\xc5\xbeimo. Ta\xc4\x8diau yra vienas tarptautiniu mastu pla\xc4\x8diai paplit\xc4\x99s metodas, leid\xc5\xbeiantis apibr\xc4\x97\xc5\xbeti korupcijos lyg\xc4\xaf \xc5\xa1alyje \xe2\x80\x93 tai korupcijos suvokimo indeksas (KSI). \xc5\xbdinoma, korupcij\xc4\x85 tiriantys u\xc5\xbesienio mokslininkai naudoja ir savo unikalius korupcijos lygio analiz\xc4\x97s metodus, ta\xc4\x8diau universaliausias ir objektyviausias metodas yra b\xc5\xabtent korupcijos suvokimo indeksas. Korupcijos suvokimo indeks\xc4\x85 kasmet publikuoja tarptautin\xc4\x97 antikorupcin\xc4\x97 organizacija \xe2\x80\x9eTransparency International\xe2\x80\x9c. Joje \xc4\xafvairios pasaulio \xc5\xa1alys suskirstytos pagal korupcijos paplitim\xc4\x85 nuo ma\xc5\xbeiausiai korumpuotos valstyb\xc4\x97s iki korupcijos \xe2\x80\x9etvirtov\xc4\x97s\xe2\x80\x9c, b\xc5\xabtent remiantis korupcijos suvokimo indeksu._NEWLINE_Korupcijos suvokimo indeksas. 2012 m. pagal Transparency International korupcijos suvokimo indeks\xc4\x85 Lietuvai skirti 54 balai i\xc5\xa1 100 galim\xc5\xb3, ji u\xc5\xbeima 48-\xc4\x85j\xc4\x85 viet\xc4\x85 178 \xc5\xa1ali\xc5\xb3 lentel\xc4\x97je. 2011 metais Lietuva u\xc5\xbe\xc4\x97m\xc4\x97 50 viet\xc4\x85 i\xc5\xa1 183 valstybi\xc5\xb3. Lietuvoje korupcija yra didesn\xc4\x97 negu Estijoje ir Lenkijoje, bet ma\xc5\xbeesn\xc4\x97 negu Latvijoje, Baltarusijoje ar Rusijoje, rodo tyrimas.\n_START_SECTION_\nKorupcijos tyrimai Lietuvoje\n_START_PARAGRAPH_\nLietuvos korupcijos \xc5\xbeem\xc4\x97lapis. Tai nuo 2004 met\xc5\xb3 vykdomas diagnostinis sociologinis korupcijos tyrimas. Remiantis nacionalin\xc4\x97mis sociologin\xc4\x97mis apklausomis bei ekspertiniais vertinimais siekiama nustatyti \xc4\xafvairi\xc5\xb3 socialini\xc5\xb3 grupi\xc5\xb3 po\xc5\xbei\xc5\xabr\xc4\xaf \xc4\xaf institucin\xc4\xaf bei geografin\xc4\xaf korupcijos paplitim\xc4\x85 Lietuvoje, j\xc5\xb3 patirt\xc4\xaf susiduriant su korupcijos atvejais, \xc4\xafvertinti Lietuvos visuomen\xc4\x97s antikorupcin\xc4\xaf  potencial\xc4\x85. Rezultatai rodo, kad korupcija, gyventoj\xc5\xb3 nuomone, yra tre\xc4\x8dia did\xc5\xbeiausia socialin\xc4\x97 problema Lietuvoje. Pasak valstyb\xc4\x97s ir savivaldybi\xc5\xb3 tarnautoj\xc5\xb3- pati did\xc5\xbeiausia, \xc4\xafmoni\xc5\xb3 vadovai jai skyr\xc4\x97 IV viet\xc4\x85. 2008 met\xc5\xb3 tyrimas atskleid\xc4\x97, kad beveik pus\xc4\x97 Lietuvos gyventoj\xc5\xb3 (44 proc.) buvo dav\xc4\x99 ky\xc5\xa1\xc4\xaf per paskutinius 5 metus, 2004 metais toki\xc5\xb3 gyventoj\xc5\xb3 buvo 36 proc. Tuo metu verslinink\xc5\xb3, prisipa\xc5\xbeinusi\xc5\xb3 apie ky\xc5\xa1io davim\xc4\x85, skai\xc4\x8dius ma\xc5\xbe\xc4\x97ja. 2004 metais per paskutinius 5 metus davusi\xc5\xb3 ky\xc5\xa1\xc4\xaf buvo 46 proc. , o 2008 metais-  23 proc. Tyrimo duomenimis, labiausiai korumpuotos Lietuvoje buvo sveikatos sistemos institucijos ir policija, verslininkai da\xc5\xbenai min\xc4\x97jo miesto ir rajon\xc5\xb3 savivaldybes ir apskrities vir\xc5\xa1inink\xc5\xb3 administracij\xc4\x85. Sociologinio tyrimo \xe2\x80\x9eKorupcijos \xc5\xbeem\xc4\x97lapis 2008\xe2\x80\x9c, kur\xc4\xaf atliko \xe2\x80\x9eTransparency International\xe2\x80\x9c, tyrimo dalyviai korupcijos problemas Lietuvoje yra link\xc4\x99 sieti ne su nacionalin\xc4\x97mis kult\xc5\xabros savyb\xc4\x97mis ar sovietme\xc4\x8dio paveldu, bet, vis\xc5\xb3 pirma, su moraliniu visuomen\xc4\x97s nuosmukiu bei demokratinio valdymo ir administravimo \xc4\xafg\xc5\xabd\xc5\xbei\xc5\xb3 stoka. Kaip papildomus veiksnius, kurie skatina korupcijos plitim\xc4\x85, gyventojai, tarnautojai ir verslininkai mini visuomen\xc4\x97s atlaidum\xc4\x85 korumpuotiems asmenims, \xc5\xbemoni\xc5\xb3, \xc4\xafsitraukusi\xc5\xb3 \xc4\xaf korupcinius sand\xc4\x97rius, nebaud\xc5\xbeiamum\xc4\x85 ir g\xc4\x97dos jausmo nebuvim\xc4\x85.\n_START_SECTION_\nNevyriausybin\xc4\x97s organizacijos (NVO) bei j\xc5\xb3 iniciatyvos Lietuvoje\n_START_PARAGRAPH_\nKorupcija skurdina visuomen\xc4\x99, griauna pasitik\xc4\x97jim\xc4\x85 valstybe, i\xc5\xa1kreipia rinkos mechanizmus. Korupcijos sukeliami \xc5\xbealingi padariniai skatina \xc5\xbemones kurti organizacijas bei \xc4\xafvairiais b\xc5\xabdais stengtis suma\xc5\xbeinti \xc5\xa1\xc4\xaf rei\xc5\xa1kin\xc4\xaf, j\xc4\xaf geriau pa\xc5\xbeinti. Viena toki\xc5\xb3 organizacij\xc5\xb3 yra Transparency International Lietuvos skyrius (TILS). Pagrindinis TILS veiklos tikslas \xe2\x80\x93 organizuoti ir skatinti pilietines antikorupcines iniciatyvas Lietuvoje, vykdyti korupcijos bei su ja susijusi\xc5\xb3 rei\xc5\xa1kini\xc5\xb3 tyrimus, pagal gautus rezultatus kurti prevencines priemones.'